Man in neuswiel op vlug van SA ontdek(Argieffoto) ŉ Man is lewendig in die neuswiel van ŉ vragvliegtuig gevind wat van Suid-Afrika na Amsterdam gevlieg het. BBC berig die man het langer as 11 ure in die neuswiel van ŉ Cargolux-vragvlug weggekruip totdat die vliegtuig by die Schiphol-lughawe in Amsterdam geland het. Die vragvliegtuig het een keer in Nairobi, Kenia, gestop. CNN berig die lughawe se grondpersoneel het iets in die vliegtuig se neuswiel opgemerk wat soos ’n mens lyk en die Nederlandse owerhede dadelik in kennis gestel. Met owerhede se aankoms op die toneel, het hulle bevestig die man leef, maar het ŉ baie lae liggaamstemperatuur. Paramedici moes die man op die toneel stabiliseer en sy liggaamstemperatuur verhoog. Volgens Joanna Helmonds, woordvoerder van die Koninklike Nederlandse Militêre Polisie, is die man na ŉ hospitaal in Amsterdam geneem. Hy was in ŉ stabiele toestand. “Dit is nogal merkwaardig dat die man oorleef het,” het Helmonds gesê. Volgens Nederlandse owerhede is dit baie ongewoon vir verstekelinge om op lang vlugte in die neuswiel te oorleef weens die koue temperature en min suurstof. Helmonds sê sodra die man uit die hospitaal ontslaan is, sal hy by die asielsentrum moet aanklop vir sy asielaansoek. Die man se ouderdom en nasionaliteit is nog nie bekend nie. Cargolux, die Luxemburgse vraglugredery waarop die verstekeling aan boord was, het geweier om in hierdie stadium kommentaar te lewer totdat ’n ondersoek na die voorval voltooi is.